[pic] | KOMISIJA EVROPSKIH SKUPNOSTI |

Bruselj, 1.6.2010

COM(2010) 242 konč.

POROČILO KOMISIJE SVETU IN EVROPSKEMU PARLAMENTU

LETNO POROČILO O HONGKONGU ZA LETO 2009

Predgovor k 12. letnemu poročilu Komisije Svetu in Evropskemu parlamentu o Hongkongu

Catherine Ashton, visoka predstavnica Unije za zunanje zadeve in varnostno politiko, podpredsednica Evropske komisije

Veseli me, da sem lahko napisala predgovor k 12. letnemu poročilu Komisije o Hongkongu, ki se osredotoča na napredek v letu 2009. Odnosi in sodelovanje med Evropsko unijo in Hongkongom so se nadaljevali v zelo pozitivni smeri, predvsem na področju trgovine, naložb in dialoga o zadevah skupnega interesa.

Evropska komisija je še naprej skrbno spremljala politični, institucionalni, gospodarski in družbeni napredek v Hongkongu. Izvajanje načela „ena država, dva sistema“ ostaja zadovoljivo, saj se spoštujejo človekove pravice in temeljne svoboščine prebivalcev Hongkonga, zaščitena je pravna država, ohranjata pa se tudi tržno gospodarstvo in pozitivno poslovno okolje.

V obdobju upada gospodarske rasti so bile tesne finančne in gospodarske vezi med Evropsko unijo in Hongkongom zelo dragocene. Hongkonško gospodarstvo si je od svetovne finančne krize opomoglo brez večjih sistemskih težav. Z eno največjih evropskih poslovnih skupnosti v Aziji ter kot finančno in gospodarsko vozlišče za regijo, bo Hongkong še naprej strateško pomemben trgovinski in naložbeni partner za Evropo pri spodbujanju naše lastne rasti.

Vlada Posebnega upravnega območja Hongkong je zdaj objavila vrsto predlogov glede volitev za zakonodajno telo in voditelja leta 2012, ki so sledili posvetovanju o tej temi. Evropska unija še naprej močno podpira pravočasen in znaten napredek pri doseganju cilja resnične splošne volilne pravice v skladu z ustavo Hongkonga ter željami njegovih prebivalcev.

Hongkong ostaja pomemben akter v regiji in Evropska unija bo lahko v okviru ureditev nove Lizbonske pogodbe še naprej krepila vezi, zlasti prek našega urada v Hongkongu.

Catherine Ashton |

Posebno upravno območje Hongkong: letno poročilo 2009

Uvod

Evropska komisija je od izročitve Hongkonga celinski Kitajski pred več kot dvanajstimi leti pozorno spremljala gospodarski in politični razvoj na Posebnem upravnem območju Hongkong, da bi izpolnila svojo zavezo Evropskemu parlamentu iz leta 1997 glede izdaje letnega poročila o napredku Hongkonga. To je dvanajsto takšno poročilo, ki zajema leto 2009.

V tem obdobju je načelo „ena država, dva sistema“, ki je zapisano v skupni izjavi Kitajske in Velike Britanije ter ustavi Hongkonga, dobro delovalo. Spoštujejo se pravice in temeljne svoboščine prebivalcev Hongkonga, načelo pravne države je zaščiteno ter ohranjata se tržni gospodarski sistem in poslovno okolje.

Dvostranski odnosi ter sodelovanje med Evropsko unijo in Hongkongom so se leta 2009 še naprej krepili. Evropska unija je ohranila svoj položaj kot druga največja trgovinska partnerica Hongkonga kljub upadu dvostranske trgovine. Je največji vir neposrednih tujih naložb v Hongkongu (za celinsko Kitajsko in Britanskimi Deviškimi otoki). Hongkong, kjer se nahaja ena največjih evropskih poslovnih skupnosti v Aziji, je torej strateški trgovinski in naložbeni partner Evropske unije.

Evropska unija daje velik pomen stabilnosti, blaginji, demokratičnemu razvoju in napredku Hongkonga pri doseganju končnega cilja resnične splošne volilne pravice v skladu z ustavo Posebnega upravnega območja Hongkong ter željami prebivalcev Hongkonga. Zato bo EU še naprej podpirala pravočasen in znaten napredek pri doseganju tega cilja.

Politični razvoj

Evropska komisija je tudi leta 2009 pozorno spremljala politični, institucionalni in socialni razvoj Hongkonga v skladu s svojo zavezo Evropskemu parlamentu iz leta 1997. Ta postopek je bil leta 2009 obravnavan v predlogih hongkonške vlade o reformi volilnega sistema za volitve glavnega upravitelja leta 2012 in izbiro zakonodajnega sveta leta 2012.

Glavni upravitelj Hongkonga Donald Tsang je 15. januarja 2009 napovedal odlog javnega posvetovanja hongkonške vlade o reformi volilnega sistema za volitve leta 2012, ki je bilo prvotno predvideno za prvo polovico leta 2009, s čimer je vladi omogočil, da se bo osredotočila na odpravljanje „gospodarskih vprašanj in vprašanj v zvezi s preživetjem“ po finančni krizi.

Vlada Posebnega upravnega območja Hongkong je 18. novembra objavila dokument o posvetovanju glede volilnega režima leta 2012 za zakonodajno telo in voditelja. To bo zelo vplivalo na napredek mesta pri doseganju splošne volilne pravice. Dokument o posvetovanju glede metod za izbor glavnega upravitelja in oblikovanje zakonodajnega sveta leta 2012 („dokument o posvetovanju“) je bil predmet trimesečnega posvetovanja, na katerem je bila javnost pozvana k predložitvi pripomb na predloge vlade. Obdobje posvetovanja se je končalo 19. februarja 2010.

Glavni sekretar za administracijo Henry Tang je napovedal posvetovanje v zakonodajnem svetu in poudaril, da bi bil bolj demokratičen volilni sistem v Hongkongu leta 2012 bistven korak na poti do neposrednih volitev leta 2017. Hongkonška vlada je poudarila, da so predlogi v skladu z odločitvijo Stalnega odbora Nacionalnega ljudskega kongresa glede vprašanj o metodi za izbor glavnega upravitelja in oblikovanje zakonodajnega sveta.

V dokumentu o posvetovanju je bilo predlagano, da se mora leta 2012 število zakonodajnih sedežev s 60 povečati na 70. Pet od teh sedežev bi se neposredno izvolilo po geografskih volilnih enotah, ostalih pet pa bi se dodelilo funkcionalnim volilnim enotam, s čimer bi se ohranilo sedanje razmerje med neposredno izvoljenimi in funkcionalnimi sedeži. Dokument o posvetovanju vključuje možnost, da bi teh novih pet sedežev dobili izvoljeni člani okrožnega sveta.

V zvezi z metodo za izvolitev glavnega upravitelja Hongkonga je v dokumentu o posvetovanju predlagana razširitev volilnega odbora, ki izbira voditelja mesta, z 800 na 1 200 članov, „da se izpolni zahteva po postopnem in skladnem napredku, pri čemer se članom skupnosti zagotovi več prostora za sodelovanje na volitvah, ter dodatno okrepi zastopanost volilnega odbora“. To se lahko doseže tako, da se vsakemu izmed štirih sektorjev, ki so zastopani v volilnem odboru, doda 100 članov. Kar zadeva prag za imenovanje v volilni odbor, bi se ohranilo sedanje razmerje ene osmine skupnega števila članov tega volilnega kolegija (tj. 150 glasov od povečanega števila 1 200 članov). Dokument o posvetovanju predlaga tudi ohranitev obstoječe zahteve, da glavni upravitelj ne sme pripadati nobeni politični stranki.

Člani hongkonškega pandemokratičnega tabora niso podprli vladnega dokumenta o posvetovanju glede volilne reforme za leto 2012, saj se zavzemajo za čim hitrejšo uvedbo popolne in resnične splošne volilne pravice. Tabor meni, da dokument o posvetovanju ni zadovoljiv. Glavni sekretar za administracijo Henry Tang je v zvezi s temi vprašanji navedel, da „odločitev Stalnega odbora Nacionalnega ljudskega kongresa ne določa nobenega pogoja, da je treba doseči demokratični napredek glede volitev leta 2012, preden bi se lahko uvedla splošna volilna pravica za izvolitev glavnega upravitelja in zakonodajnega sveta. Vendar če bi se lahko dosegel ustavni napredek leta 2012, bi to prispevalo k stabilnemu prehodu hongkonškega volilnega sistema na splošno volilno pravico“.

Dokument o posvetovanju ne obravnava dolgoročnega obstoja funkcionalnih volilnih enot. Med zasedanjem zakonodajnega sveta 15. oktobra 2009, namenjenim vprašanjem in odgovorom, je glavni upravitelj Donald Tsang priznal, da sedeži funkcionalnih volilnih enot „niso popolnoma združljivi“ z načeli enake in splošne volilne pravice ter da funkcionalne volilne enote ne morejo preživeti v sedanji obliki. Hongkonški pandemokratični zakonodajalci so pozvali k popolni odpravi funkcionalnih volilnih enot.

Glavni upravitelj Donald Tsang se je med svojim letnim uradnim obiskom 28. decembra 2009 sestal s kitajskim predsednikom Hu Džintaom in predsednikom vlade Ven Džjabaom v Pekingu. Mediji so poročali, da je predsednik Hu Džintao pozval Donalda Tsanga k ustrezni in učinkoviti obravnavi političnega dogajanja za ohranitev složnosti in stabilnosti Hongkonga. Predsednik vlade Ven Džjabao je predsednika Donalda Tsanga pozval tudi k učinkovitejšemu reševanju „globoko zakoreninjenih sporov“ v Hongkongu. Pričakuje se, da bo hongkonška vlada predstavila svoje predloge za spremembo volilnega sistema za leto 2012 konec leta 2010. Predlog mora dobiti dvotretjinsko večino glasov zakonodajalcev.

Evropska komisija se še naprej zelo zanima za politično dogajanje v Hongkongu ter je seznanjena s predlogi vlade Posebnega upravnega območja Hongkong za volilno reformo leta 2012 in sedanjo javno razpravo o ustavnem razvoju Hongkonga. Po mnenju Evropske komisije je najboljše zagotovilo za stabilnost in blaginjo Hongkonga prehod na sistem resnične splošne volilne pravice v skladu z ustavo in odločitvijo Stalnega odbora Nacionalnega ljudskega kongresa iz leta 2007. Zato so hongkonška vlada in vse zadevne strani pozvane, da vzpostavijo dialog, ki bo ta postopek olajšal in pospešil.

Hongkonžani se ob obletnici spopada kitajske vlade s študentskim gibanjem na Trgu nebeškega miru 4. junija 1989, ki je bila leta 2009 20. po vrsti, vsako leto udeležijo spominske slovesnosti s prižiganjem sveč.

Udeležba na spominski slovesnosti je leta 2009 presegla vsa pričakovanja (po ocenah organizatorjev naj bi se slovesnosti udeležilo 150 000 ljudi, po ocenah policije pa 62 800 ljudi), kar je verjetno najvišja udeležba od spominske slovesnosti leta 1990. Glavni upravitelj Donald Tsang je zakonodajnemu svetu pojasnil, da razume čustva Hongkonžanov v zvezi s 4. junijem. „Vendar se je incident zgodil že dolgo nazaj. Razvoj države je bil izjemen in je Hongkongu prinesel gospodarsko blaginjo. Menim, da bodo Hongkonžani objektivno ocenili nacionalni razvoj.“

Takšni dogodki, vključno z vsakoletnimi demonstracijami 1. julija, pomenijo, da načelo „ena država, dva sistema“ v Hongkongu dobro deluje. Pomenijo tudi, da se splošno spoštujejo pravice in svoboščine, zagotovljene v skladu z ustavo Posebnega upravnega območja Hongkong, kot sta svoboda govora in združevanja. Kljub temu so različna združenja novinarjev v Hongkongu izrazila vedno večjo zaskrbljenost glede svobode tiska, zlasti kar zadeva incidente, v katerih je policija celinske Kitajske ukrepala proti hongkonškim novinarjem, ki so poročali o dogodkih s celine (kot so dogodki v avtonomni regiji celinske Kitajske Sinkjang). Glavni upravitelj Donald Tsang je 9. septembra 2009 navedel, da je vlada obvestila urad državnega sveta za Hongkong in Macao ter organe regije Sinkjang o mnenjih hongkonških novinarjev.

Poleg tega se je Evropska komisija seznanila z resnimi težavami glede obmejnih incidentov in incidentov s tujci, na podlagi katerih bi se lahko sprejele odločitve o vrnitvi v domovino in druge ureditve, ki vključujejo omejevanje temeljnih pravic in svoboščin, kot v primeru kitajskega disidenta Džov Jongdžuna ali obmejnega protesta pri Lo Vuju 27. decembra 2009 v podporo aktivistom s celine in avtorju Listine 08 Liu Šjaoboju.

Odbor Organizacije Združenih narodov za odpravo rasne diskriminacije (v nadaljnjem besedilu: ZN CERD) je 28. avgusta 2009 izdal redno poročilo o Kitajski, vključno s poročilom o Hongkongu in Macau. Odbor je priporočil, naj Hongkong sprejme zakon o beguncih „s ciljem vzpostavitve celovitega postopka za obravnavo posameznih prošenj za azil“. Hongkonška vlada se je na te ugotovitve odzvala s sporočilom za javnost, v katerem je navedla, da „prošnje za azil, vložene v Hongkongu, neposredno obravnava Urad visokega komisarja ZN za begunce (UNHCR), ki sprejema odločitve o preverjanju dejanskih beguncev in odloča o njihovi poznejši namestitvi“. ZN CERD je v zvezi z odlokom o rasni diskriminaciji, sprejetim leta 2008, izrazil zaskrbljenost glede opredelitve rasne diskriminacije v hongkonški zakonodaji, „ki ni popolnoma v skladu s členom 1 Konvencije, saj ne opredeljuje jasno posredne diskriminacije v zvezi z jezikom ter ne vključuje prepovedi diskriminacije zaradi statusa in državljanstva priseljenca“.

Predsednik vrhovnega sodišča Andrew Li je 2. septembra 2009 sporočil, da se bo predčasno upokojil. S položaja naj bi se umaknil septembra 2010, s čimer bi svojemu nasledniku omogočil, da zaradi upokojitve v naslednjih petih letih imenuje naslednike več višjih sodnikov. Evropska komisija priznava prispevek predsednika vrhovnega sodišča Lija k ohranitvi neodvisnosti hongkonškega sodstva, kar je ključni element za ohranjanje hongkonškega načina življenja, spoštovanja načela pravne države in temeljnih svoboščin. Predsednik vrhovnega sodišča Li je na slovesni otvoritvi novega sodnega leta 11. januarja 2010 navedel, da „ima neodvisno sodstvo ključno ustavno vlogo pri zagotavljanju, da izvršilna in zakonodajna oblast v celoti spoštujeta ustavo ter da so zakoni ter temeljne pravice in svoboščine, ki so temelj hongkonškega sistema, v celoti zaščiteni“.

Poleg tega so se leta 2009 izboljšale diplomatske vezi med Hongkongom in Tajvanom. Evropska komisija je podprla to izboljšanje. Minister za ustavne in celinske zadeve Stephen Lam je na povabilo tajvanskega sveta za celinske zadeve 5.–6. junija 2009 obiskal Tajpej, da bi se proučila in obravnavala vprašanja, ki bi pripomogla k dodatni okrepitvi sodelovanja med obema stranema. Stephen Lam je prvi hongkonški minister, ki je uradno obiskal Tajvan od vrnitve Hongkonga celinski Kitajski leta 1997. Hongkong in Tajvan sta se strinjala z vzpostavitvijo nevladnih organov za krepitev sodelovanja na področju trgovine, gospodarstva, turizma, naložb in drugih sektorjev. Glavni upravitelj je v svojem političnem nagovoru oktobra 2009 napovedal vzpostavitev gospodarskega in kulturnega sodelovanja med Hongkongom in Tajvanom ter ustanovitev sveta za spodbujanje sodelovanja med Hongkongom in Tajvanom.

Evropska komisija na splošno meni, da načelo „ena država, dva sistema“ na Posebnem upravnem območju Hongkong še naprej dobro deluje ter da se pravice in svoboščine njegovih prebivalcev, zagotovljene v skladu s Skupno izjavo Kitajske in Velike Britanije ter ustavo, na splošno spoštujejo.

Gospodarski in trgovinski razvoj

Gospodarski in finančni sistem Hongkonga si je od svetovne finančne krize opomogel brez večjih sistemskih težav. Njegovo gospodarstvo se je leta 2009 stalno izboljševalo in postopno doseglo pozitivno rast takoj za močnim gospodarstvom Kitajske. BDP se je leta 2009 realno zmanjšal za 2,7 %, kar je prvo letno znižanje od azijske finančne krize leta 1998. Hongkonška vlada se je zavezala, da bo v dveh letih porabila 87,6 milijarde HKD (8,1 milijarde EUR), kar pomeni 5,2 % BDP, za zaščito gospodarstva po udarcu svetovne finančne krize, kar je pripomoglo k ohranitvi zaupanja. Stopnja brezposelnosti se je z najvišje vrednosti 5,4 % v drugi četrtini leta znižala na 4,9 % v zadnji četrtini leta. Inflacijski pritiski so hitro upadli z enoodstotnim povišanjem sestavljenega indeksa cen življenjskih potrebščin, kar je izrazit upad s 5,6 % leta 2008.

Hongkong se pri ohranjanju konkurenčnosti kot mednarodni finančni center vse bolj nagiba k oskrbovanju kitajskega trga. Kar zadeva finančne storitve, si je Hongkong zagotovil položaj offshore središča za kitajsko valuto renminbi (RMB) in preskusnega ozemlja za liberalizacijo kitajskega računa kapitala. Hongkong je s podporo osrednje vlade leta 2009 začel uvajati nove produkte in storitve v RMB. Največji dosežek je bila shema dogovora o čezmejnem trgovanju v RMB, pri čemer je Hongkong postal prva država z offshore sodno pristojnostjo, ki je sodelovala v pilotnem programu za Guangdong. Hongkonškim bankam, ki poslujejo na celinski Kitajski, se je odobrila izdaja obveznic v RMB v Hongkongu. Osrednja vlada je oktobra uvedla prve državne obveznice v RMB v Hongkongu v skupnem znesku 6 milijard juanov (659 milijonov EUR).

Zaradi povečanja svetovne likvidnosti je bil priliv kapitala v Hongkongu leta 2009 izjemno velik. Po podatkih hongkonške monetarne oblasti se je skupno 640 milijard HKD (59 milijard EUR) tujega kapitala steklo na hongkonške kapitalske trge, saj so mednarodni vlagatelji iskali varno mesto za sredstva in zatočišče pred izpostavljenostjo hitro rastočemu kitajskemu gospodarstvu. Več kot polovica pritoka kapitala je bila povezana z dejavnostmi zbiranja sredstev družb s celinske Kitajske v Hongkongu. Zato je hongkonška borza leta 2009 postala največji trg začetnih javnih ponudb na svetu. Na nepremičninskem trgu so se cene stanovanjskih nepremičnin leta 2009 v povprečju povečale za 27 %, cene luksuznih stanovanj pa so se vrnile na raven najvišjih cen iz leta 1997. Po nekaterih navedbah so se cene zaradi špekulativnega kupovanja in zanimanja kupcev s celinske Kitajske za nepremičnine v Hongkongu zvišale. Finančni minister je zato v predlogih proračuna za obdobje 2010–2011 uvedel sklop ukrepov za umiritev nepremičninskega trga in zmanjšanje tveganja nastanka nepremičninskih cenovnih mehurčkov.

Hongkonško gospodarstvo se močno opira na finančne storitve, pri čemer spodbuja vlado k iskanju novih območij rasti za obravnavo gospodarskih izzivov. Hongkong bo spodbujal razvoj šestih sektorjev, ki temeljijo na znanju: preskušanje in certificiranje, okoljska industrija, inovacije in tehnologija, kulturni in ustvarjalni sektor, zdravstvene in izobraževalne storitve. Evropska komisija podpira možnost odkrivanja sodelovanja in izmenjav s Hongkongom na področjih skupnega interesa, zlasti pri preskušanju in certificiranju, okoljski industriji, inovacijah in tehnologiji ter ustvarjalnem sektorju.

Hongkong je takoj ukrepal, da bi izpolnil svojo zavezo za potrditev standarda OECD za učinkovito izmenjavo podatkov s področja davčnih zadev v skladu s postopkom G20. Sprememba s tem povezane davčne zakonodaje je bila objavljena v začetku leta 2009, predlog zakona s spremembami pa je bil soglasno sprejet januarja 2010. Evropska komisija pozdravlja ta korak. Hongkong je zdaj pripravljen na podpis obsežnejših sporazumov o dvojnem obdavčevanju s tretjimi državami, vključno z nekaterimi državami članicami EU.

Instrument za spodbujanje gospodarskega povezovanja med Hongkongom in Kitajsko, in sicer Dodatek VI k Sporazumu o tesnejšem gospodarskem partnerstvu (v nadaljnjem besedilu: CEPA), je bil podpisan maja 2009. Hongkong in Kitajska sta se dogovorila o ukrepih za nadaljnjo liberalizacijo trgovine s storitvami in tudi o ukrepih za okrepitev finančnega sodelovanja. Dodatek VI prav tako vključuje ukrepe za pravočasno in pilotno izvajanje liberalizacije v nekaterih storitvenih sektorjih v provinci Guangdong. Cilj teh ukrepov je izboljšanje sodelovanja med Guangdongom in Hongkongom na področju storitvenega sektorja. Število evropskih družb, ki sodelujejo v različnih sporazumih CEPA, se počasi povečuje, pri čemer je leta 2009 sodelovalo 151 ponudnikov storitev od skupaj več kot 1 300 družb s sedežem v Hongkongu. Sodelovanje s hongkonško vlado je bilo za evropsko poslovno skupnost zelo pomembno pri širjenju informacij o sporazumih CEPA.

Poleg sporazumov CEPA je hongkonška vlada sprejela proaktivnejši pristop k izvajanju sporazumov o prosti trgovini z drugimi trgovinskimi partnerji, s čimer poskuša zagotoviti boljši dostop do trga za storitve na čezmorskih trgih. Hongkong bo še naprej podpiral večstranski trgovinski sistem, medtem ko bo sodeloval v razpravah v zvezi z dvostranskim sporazumom o prosti trgovini, če bodo te razprave v skladu s pravili Svetovne trgovinske organizacije in bodo lahko prispevale k večstranski liberalizaciji trgovine. Hongkong je leta 2009 končal pogajanja o sporazumu o prosti trgovini z Novo Zelandijo, na podlagi česar je bil sklenjen sporazum o tesnejšem gospodarskem partnerstvu. Poleg tega so se začele razprave s Čilom, Perujem, Malezijo in Efto.

Sodelovanje med Evropsko unijo in Hongkongom

Dvostranski odnosi ter sodelovanje med EU in Hongkongom so se leta 2009 še naprej krepili na podlagi skupnega interesa za reševanje skupnih in svetovnih vprašanj. Hongkong je strateški trgovinski in naložbeni partner Evropske unije. Prav tako ima pomembno vlogo kot posredniška platforma za trgovinske in naložbene tokove med EU in Kitajsko.

Evropska unija je leta 2009 ohranila svoj položaj kot druga največja trgovinska partnerica Hongkonga za celinsko Kitajsko. Na drugi strani je bil Hongkong istega leta 17. največji trgovinski parter Evropske unije. Vrednost skupne dvostranske trgovine med Evropsko unijo in Hongkongom se je zmanjšala za 10,4 % na 29,2 milijarde EUR zaradi negativnega vpliva svetovne finančne krize.

Leta 2008 je bila Evropska unija poleg celinske Kitajske in Britanskih Deviških otokov največja tuja vlagateljica v Hongkongu, pri čemer je prispevala približno 10 % skupnih neposrednih tujih naložb. Obratno so bile naložbe Hongkonga v Evropi stalno v vzponu in so postale eden glavnih virov neposrednih naložb iz Azije.

Kljub svetovni gospodarski krizi je Hongkong še naprej privabljal veliko evropskih državljanov, tako da je po uradnih podatkih hongkonškega urada za tujce konec leta 2009 na njegovem ozemlju živelo in delalo skupaj 28 320 evropskih državljanov. To je še vedno ena največjih koncentracij državljanov Evropske unije v Aziji, kar ostaja dejavnik spodbujanja sodelovanja Evropske unije s Hongkongom. Raziskava o naložbah, ki jo je izvedel hongkonški oddelek za popis in statistiko, je pokazala, da je bilo junija 2009 v Hongkongu 1 252 regionalnih sedežev in 2 328 regionalnih uradov, ki so zastopali matične družbe s sedežem zunaj Hongkonga. Evropska unija je s 419 regionalnimi sedeži in 679 regionalnimi uradi še vedno največji vir tujih družb na hongkonškem ozemlju. Poslovna prisotnost Evropske unije zajema veliko različnih področij, zlasti finančne in poslovne storitve, trgovino, logistiko ter zdaj tudi gradbene in infrastrukturne projekte.

Zaradi teh obsežnih trgovinskih in gospodarskih tokov ter pomembne prisotnosti Evropske unije odnosi s Hongkongom temeljijo na političnem okviru iz Sporočila Evropske komisije z naslovom „Evropska unija, Hongkong in Macao: možnosti za sodelovanje 2007–2013“. V njem je določenih veliko ciljev, ki pomenijo izziv pri razvoju sodelovanja med Evropsko unijo in Hongkongom s poglobitvijo in širitvijo sodelovanja na ključnih področjih skupnega interesa.

Sodelovanje med Evropsko unijo in Hongkongom se je okrepilo leta 2009, ki je bilo prvo leto izvajanja „Programa Evropske unije za poslovne informacije“ za Hongkong in Macao (v nadaljnjem besedilu: EUBIP). Prek programa EUBIP se je izvajal delovni program vsebinsko usmerjenih in s poslovanjem povezanih dogodkov v tesnem partnerstvu s pomembnimi poslovnimi in industrijskimi združenji iz Evropske unije in Hongkonga. Ciljna področja leta 2009 so bila: izmenjave na regulativnem področju, finančne storitve, okolje, intelektualna lastnina in zdravje ter varnost izdelkov/hrane. Tak primer je dobro obiskan seminar v zvezi z uredbo Evropske unije o kemikalijah (REACH), ki so se ga udeležili strokovnjaki iz Evropske agencije za kemikalije ter ga je podprla hongkonška vlada. Izkazalo se je, da je program EUBIP pomembno orodje za spodbujanje boljšega razumevanja in izmenjave znanja med Hongkongom in Evropsko unijo.

Tretji strukturni dialog med Evropsko komisijo in Hongkongom je bil 17. decembra 2009 v Hongkongu. Izkazalo se je, da je strukturni dialog učinkovit mehanizem na visoki ravni, ki uradnikom z obeh strani omogoča nadaljnjo širitev dvostranskih odnosov prek obsežnih razprav in sodelovanja. Tretji dialog se je osredotočil na začetne znake okrevanja po svetovni finančni krizi. Po temeljitih razpravah sta se obe strani dogovorili, da bosta še naprej krepili dvostransko sodelovanje, vključno prek programa EUBIP, na področju finančnih storitev, informacijske in komunikacijske tehnologije, okolja, vprašanj standardizacije in izobraževanja, ter širili sodelovanje in pobude v zvezi s preskušanjem in certificiranjem, inovacijami in tehnologijami ter ustvarjalnim sektorjem. Ta nova področja so del šestih sektorjev, ki temeljijo na zanju in jih Hongkong želi še dodatno razviti. Prav tako se bodo okrepili kanali za izmenjavo informacij o regulativnih in tehničnih standardih Evropske unije, elektronskih potnih listih in finančni zakonodaji.

Visoki uradniki Komisije so Hongkong leta 2009 pogosteje obiskovali, kar je prispevalo h krepitvi dvostranskih odnosov med Evropsko unijo in Hongkongom ter k oblikovanju novih pobud za sodelovanje na področjih, kot so letalstvo, finančne storitve, zdravje in varstvo potrošnikov, protikorupcijske pobude, izobraževanje in trgovina, kot tudi poglobitvi obstoječega dialoga na področju obdavčevanja prihrankov. Minister za finančne storitve in zakladništvo profesor K. C. Čan je maja 2009 obiskal Bruselj, da bi razpravljal o ureditvi finančnega trga. Gostujoča skupina Ekonomsko-socialnega odbora se je julija 2009 sestala s predstavniki hongkonške civilne družbe.

Glede na to, da ima Hongkong največ strokovnega finančnega znanja v Aziji, dobro urejen trg in dober arbitražni sistem, je resen kandidat, da postane regionalna trgovinska platforma za inovativne zelene finančne produkte, pri čemer bi mu lahko koristile izkušnje EU pri trgovanju z ogljikom v okviru sistema EU za trgovanje z emisijami (ETS). Hongkong je bil dejaven tudi v Københavnu, saj se je minister za okolje Edward Jau udeležil konference kot član kitajske delegacije. Tudi hongkonška civilna družba je imela veliko predstavnikov.

Evropska komisija obžaluje, da so se odnosi med Evropsko unijo in Hongkongom na področju letalstva leta 2009 slabo razvijali. Komisija je ohranila stike z uradniki, da bi Hongkong pozvala k posodobitvi dvostranskih sporazumov o letalskih storitvah z državami članicami Evropske unije in k zagotovitvi pravne varnosti veljavnih sporazumov z vključitvijo klavzule Skupnosti o določitvi ali izbiro horizontalnega sporazuma o letalskih storitvah. Izmenjave med strokovnjaki iz EU in Hongkonga se bodo nadaljevale, vendar še niso prinesle rezultatov, saj je Hongkong še vedno ena redkih sodnih pristojnosti v Aziji, ki ne priznava določitve EU.

Konkurenca je eno od področij dvostranske izmenjave. Hongkonška vlada je med strukturnim dialogom leta 2009 potrdila, da bo predlog zakona o konkurenci, ki se še pripravlja, sprejet v zakonodajnem obdobju 2009–2010. Evropska komisija poziva Hongkong, da čim prej sprejme predlog zakona o konkurenci.

Hongkong je središče svobodnega tiska in svobode govora v regiji, vodilno medijsko vozlišče in vstopna točka v celinsko Kitajsko. Javna diplomacija EU svoje prizadevanje še naprej usmerja v krepitev prepoznavnosti Evropske unije v Hongkongu ter zagotavljanje takojšnjih in pomembnih informacij o: trgovinskih in regulativnih politikah EU, energiji in podnebnih spremembah, finančnih uredbah, medkulturnem dialogu, volitvah v Evropski parlament, Lizbonski pogodbi in vlogi Evropske unije v svetu. To prizadevanje je bilo mogoče zaradi skupinskega dela Urada Evropske unije v Hongkongu in držav članic, ki so uradno zastopane na ozemlju.

Možnosti za prihodnost

Hongkonško gospodarstvo si je na podlagi trdnih gospodarskih in finančnih temeljev ter odprtega tržnega gospodarstva dobro opomoglo od učinka svetovne finančne krize. Ohranjanje zanesljivega okrevanja in statusa Hongkonga kot mednarodnega finančnega centra na podlagi načela pravne države, neodvisnosti sodstva in stabilnega pravnega okolja bo pomemben dejavnik pri krepitvi evropske trgovine in naložb v Hongkongu leta 2010 in v dolgoročnem obdobju.

Poleg tega se Hongkong spopada z dvojnim izzivom, in sicer z nadaljnjim razvojem kot enotna platforma za trgovino, gospodarsko sodelovanje in naložbe s celinsko Kitajsko, zlasti z regijo delte Biserne reke, ter z ohranitvijo vloge finančnega posrednika med celinsko Kitajsko in ostalim delom sveta.

Hongkong bo zaradi dvostranske trgovine in naložbenih tokov, obsežnega gospodarskega sodelovanja ter splošne evropske prisotnosti in interesov ostal pomemben partner Evropske unije v Aziji. Evropska unija bo ohranila pomembno zavezo vladi Posebnega upravnega območja Hongkong, da bo okrepila izmenjave na regulativnem področju, spodbudila trgovino ter okrepila sodelovanje na področja skupnega interesa, vključno z zdravjem, okoljem in novimi tehnologijami. Poudarek bo na boljših izmenjavah znanja in izkušenj v zadevah v zvezi s konkurenco, finančnimi storitvami, certificiranjem in priseljevanjem. Izmenjave in povezovanje med ljudmi se morajo še naprej razvijati, da bodo lahko prebivalci Hongkonga spoznali kulturno raznolikost Evrope, Evropejci pa se bodo lahko učili od hongkonške kulture, kjer se „vzhod sreča z zahodom“.

Z začetkom veljavnosti Lizbonske pogodbe decembra 2009 se mora še dodatno utrditi skupno prizadevanje Evropske komisije in držav članic Evropske unije, da bi se povečala prepoznavnost Evropske unije v Hongkongu. Hongkonški organi so z navdušenjem pozdravili Pogodbo. Od začetka njenega izvajanja 1. januarja 2010 Urad Evropske unije za Hongkong in Macao (prej Urad Evropske komisije) zastopa Evropsko unijo na tem Posebnem upravnem območju kot koordinator in pogajalec. Urad si bo še naprej prizadeval za izboljšanje odnosov med Evropsko unijo in Hongkongom.